আবদুল কাহহার সিদ্দিকী

**আবদুল কাহহার সিদ্দিকী** ফুরফুরার পীর আবু বকর সিদ্দিকীর পৌত্র এবং ফুরফুরা দরবার শরীফের ৩য় গদ্দিনশীন পীর। তিনি ভারত ও বাংলাদেশে ইসলাম প্রচারে ব্যাপক ভূমিকা রেখেছেন। ফুরফুরা সিলসিলার মাধ্যমে বহু ধর্মীয় প্রতিষ্ঠান গড়ে তুলেছিলেন এবং পরিচালনা করতেন। ২০০৬ সালের ২২ ডিসেম্বর, মিরপুর ঢাকায় অবস্থিত মার্কাজে ইশাআতে ইসলাম হতে আনুষ্ঠানিকভাবে কাহহার সিদ্দিকীকে "নায়েবে মুজাদ্দেদ" ঘোষণা করা হয়। 

উল্লেখ্য, নায়েবে মুজাদ্দেদ আবদুল কাহহার সিদ্দিকী হিজরী পনের শতক অত্যাসন্ন- এমন সময়ে (১৯৭৭) খেলাফত প্রাপ্ত হন।হিজরী পনের শতক শুরু হয় ১৯৭৯ সালে। ইসলামী বিধান মতে, প্রতি শতাব্দীতে ইসলামী আকিদা-বিশ্বাস সংস্কারের জন্য মুজাদ্দিদ আবির্ভাবের নিয়ম রয়েছে।

হিজরী চতুর্দশ শতাব্দীব্যাপী বাংলা-ভারত উপমহাদেশ শিরক-বিদায়াতে গভীরভাবে আকন্ঠ নিমজ্জিত হয়ে পড়ায় মুজাদ্দেদের শতবর্ষী ধারায় হিজরী পনের শতকের পুরো ২৭ বছর পীর সাহেব ইসলামী সহীহ আকিদা-বিশ্বাসের পুনরুজ্জীবনের জন্য নিরলস বিশ্বব্যাপী বিশ্ব ইসলাম মিশন কুরআনী সুন্নী জমিয়তুল মুসলিমিন হিযবুল্লাহর প্রধান হিসাবে ইসলামী মিশনারীর কাজ করতে গিয়ে এটা দিবালোকের মতো ক্রমেই স্পষ্ট হচ্ছিল যে, আবদুল কাহহার সিদ্দিকী আগামী দিনের ‘নায়েবে মুজাদ্দেদ’ হতে যাচ্ছেন-তবে এই ঘোষণা জীবৎকালে নয়। তথাপি অনেকটা অবচেতনমনে জীবিত থাকা অবস্থায় চট্টগ্রামের পত্রিকা নেদায়ে মদীনার সম্পাদক কর্তৃক আবদুল কাহহার সিদ্দিকীকে যুগের মুজাদ্দিদ বলে উল্লেখ করেন। জ্ঞান বৃদ্ধ (ফার্সিতে পীর বলা হয়) আবদুল কাহহার সিদ্দিকী একজন লেখক ছিলেন।নানা বিষয়ে তিনি বহু ধর্মীয় গ্রন্থ লিখেছেন এবং পৃষ্ঠপোষকতা করেছেন। তাছাড়া, সমসাময়িক জাতীয় ও আন্তর্জাতিক বিষয়ের উপর প্রায়শঃ জাতীয় পত্র-পত্রিকায় যুগোপযোগী ইশতেহার প্রকাশ করে জনমত সংঘটিত করতেন।

## জন্ম ও পরিচয়
আবদুল কাহহার সিদ্দিকী ব্রিটিশ ভারতের বঙ্গ প্রদেশের হুগলি জেলার ফুরফুরা গ্রামের জাঙ্গিপাড়ায় ১৯৪০ সালে জন্ম গ্রহণ করেন। পিতাঃ ফুরফুরা দরবারের দ্বিতীয় পীর হযরত মাওলানা আবু নসর মুহাম্মাদ আবদুল হাই সিদ্দিকী আল কুরাইশী (রহ.)| হযরত মাওলানা আব্দুল কাহহার সিদ্দিকী আল কুরাইশী ইসলামের প্রথম খলিফা হযরত আবু বকর সিদ্দিক (রাঃ) এঁর ৪১ তম অধ্বস্তন পুরুষ।সেই হিসাবে ফুরফুরা দরবারের পীর সাহেবগণ মূলত কুরাইশ বংশ থেকে উদ্ভূত এবং স্বয়ং রাসুলুল্লাহ (সাল্লাল্লাহু 'আলাইহি ওয়াসাল্লাম) এঁর বংশের সাথে এনাদের সরাসরি বংশীয় সম্পর্ক রয়েছে। তাঁর পুরো: নাম আবুল আনসার মুহাম্মাদ আবদুল কাহহার সিদ্দিকী আল কুরাইশী।

মাওলানা আবদুল কাহহার সিদ্দিকী সুদীর্ঘ ২৯ বছর ধরে বিশ্বব্যাপী শিরকমুক্ত তাওহিদবাদী ইসলামি জীবন প্রতিষ্ঠার জন্য চেষ্টা করে গিয়েছেন। তিনি ১৯৭৭ সালে পীরের খেলাফত প্রাপ্ত হন এবং ১৯৭৯ সাল সাল থেকে দীনের সংস্কারমূলক দায়িত্ব পালন শুরু করেন। ২৯ বছরব্যাপী ইসলামী সংস্কারমূলক এই দায়িত্ব পালনকালীন তিনি ভারত, বাংলাদেশ, যুক্তরাজ্য, অস্ট্রেলিয়া, সৌদি আরব, সংযুক্ত আরব আমিরাত প্রভৃতি দেশে ওয়াজ-নসিহত করেছেন এবং খানকাহ (মাসনুন ওজিফামতে জিকির-আজকারের স্থানকে খানকাহ বলা হয়), মসজিদ, মাদরাসা,মক্তব, লিল্লাহ বোর্ডিং,এতীমখানাসহ বহুমুখী দাতব্য সংস্থা প্রতিষ্ঠা করে জীবৎকালে খেদমতে খালক্ব (সৃষ্টির সেবা)করে গেছেন।

## শিক্ষা জীবন
ফুরফুরা দরবারের মাদরাসাতে কাহহার সিদ্দিকী প্রাথমিক শিক্ষা শুরু করেন। তৎকালীন সিলেবাস অনুযায়ী মোমতাজুল মুহাদ্দেসীন পর্যন্ত বিভিন্ন কেতাব সমাপ্ত করেন। তিনি প্রত্যক্ষ তত্ত্বাবধানে তাফসীরে জালালাইন, তাফসীরে কাশশাফ, তাফসীরে বায়জাভী, সিহাহ সিত্তাস প্রভৃতি কিতাবের শিক্ষা গ্রহণ করেন। এর পাশাপাশি কুরআন, হাদিস, ফিকহ, আকাইদ, মানতিক, ফালসাফা, ইতিহাস ও কাব্য সাহিত্যে তিনি বুৎপত্তি লাভ করেন। তিনি দোঁক মাদ্রাসায় প্রথম বর্ষ ঠেকে ষষ্ঠ বর্ষ পর্যন্ত মোট ছয় বছর পড়ালেখা করেন। এই ছয় বছরে তিনি বাকুরাতুল আদম, উর্দু পহেলি ও দুসরি, তাজবিদুল কুরআন, মিজান ও মুনশারিব, রওজাতুল আদব, আজিজুন নুহাত নাহু, উর্দু তেসরি, ফার্সি দুসরি, আরবি আদব সম্পন্ন করেন। এছাড়াও তিনি সরফের কিতাব সাফিয়া, উসুলে শাশি, তাজবিদ ও তর্জমাসহ কুরআন শরীফ অধ্যয়ন করেন। এরপরে তিনি ধর্মীয় উচ্চতর পুস্তকে গবেষণা করে জ্ঞান অর্জন করেন, পাশাপাশি বাংলা, ইংরেজি, গণিত, ভূগোল ইত্যাদি বিষয়ও তার শিক্ষার অন্তর্ভূক্ত ছিল। কাহহার মূলত তার পিতা আবদুল হাই সিদ্দিকী ও তার ভাই আবু ইবরাহীম ওবায়দুল্লাহ থেকে শিখেছিলেন।

## অবদান
মাওলানা আবদুল কাহহার সিদ্দিকী রহ. ১৯৮১ সালে বাংলাদেশের ঢাকায় মিরপুরের দারুস সালাম থানায় *মার্কাজে ইশাআতে ইসলাম* নামে উপকেন্দ্র প্রতিষ্ঠা করেন। এই প্রতিষ্ঠানের অধীনে জামেয়াতুস সিদ্দিকীয়া দারুল উলুম মাদ্রাসা, বিশ্ব ইসলাম মিশন, কুরআনি সুন্নি জমিয়াতুল মুসলিমীন হিযবুল্লাহ প্রভৃতি ধর্ম বিষয়ক সংগঠন প্রতিষ্ঠা ও পরিচালনা করতেন। এছাড়াও এই পীরের অধীনে পাবনার ঈশ্বরদীর পাকশিতে প্রায় ১০০ একর জমির উপর বিশ্ববিদ্যালয় সমতূল্য আরবী ইসলামি মাদ্রাসা প্রতিষ্ঠিত হয়। এখানেও ঢাকা দারুস সালামের ন্যায় বার্ষিক ওয়াজ মাহফিল ও ইসালে সওয়াব উপলক্ষ্যে দেশ-বিদেশ হতে বহু মুরিদের সমাগম হয়। স্থানীয় জনগণ এই ঈমানী-রূহানী দীনী বার্ষিক মাহফিলকে ফুরফুরা শরীফের বৃহত্তম বিশ্ব ইজতেমা বলে মনে করে থাকেন। এছাড়াও তিনি চট্টগ্রাম অঞ্চলেও কিছু দরবার শরীফ ও ইসলামি দাওয়াতি কাজ করেছিলেন। বাংলাদেশের দলমত নির্বিশেষে বহু খ্যাতনামা আলেম-উলামা, হাক্কানী পীর মাশায়েখবৃন্দ এসব কাজে নায়েবে মুজাদ্দেদ কাহহার সিদ্দীকী আল কুরাইশী রহ.সহ ফুরফুরা দরবারের পূর্বাপর পীর সাহেবদেরকে ইসলামী ঐক্য ও সংহতির বৃহত্তর স্বার্থে অকুন্ঠ চিত্তে সহযোগিতা করতেন, এসব মশহুর ওলামা-মাশায়েখদের মধ্যে উল্লেখযোগ্য হচ্ছেনঃ হযরত মাওলানা গোলাম সালমানী রহ., হযরত লুতফর রহমান বর্ধমানী রহ.,হযরত এসহাক বর্ধমানী রহ., হযরত বেলায়েত হােসেন বীরভূমী রহ.,হযরত আবদুল ওয়াহেদ চাটগামী রহ., হযরত মুহাম্মদ মঙ্গলকোটি বর্ধমানী রহ. উল্লেখযোগ্য।

## প্রকাশিত বই
মাওলানা আবদুল কাহহার সিদ্দিকী ইসলামি গবেষণাধর্মী বেশ কিছু বই লিখেছেন। তাছাড়া উনার প্রধান পৃষ্ঠপোষকতায় ফুরফুরা দরবারের মুখপত্র মাসিক নেদায়ে ইসলাম (১৯৪১ সালের জুলাই মাসে কলকাতা থেকে এবং পরবর্তিতে ঢাকার বাংলা বাজার থেকে যুগপৎ পৃথক সংস্করণে প্রকাশিত) এবং চট্টগ্রামের জন্য ১৯৯৭ সালে পীর সাহেব কর্তৃক নামকরণকৃত সাময়িকী‘নেদায়ে মদিনা' প্রকাশিত হয়।পাশাপাশি তাঁর লেখা বই হিজবুল্লাহ হিলফুল ফুজুল, কুরআন হাদিস রিসার্চ সেন্টার থেকে প্রকাশিত হয়েছে। তাঁর উল্লেখযোগ্য বইসমূহ:

* *ইসলামি আকিদা শিক্ষা*
* *ফুরফুরার ইতিহাস*
* *ওজিফা ও নামাজ শিক্ষা*
* *আমপারা তাফসির*
* *জাহান্নামের ছয় রমনী*
* *কেন মুসলমান হলাম?*
* *সুন্নত ও বিজ্ঞান*
* *ওপেন সিক্রেট*
* *কম্পিউটার ও আল কোরআন*
* *বান্দার হক*
* *সৃষ্টির সেবা ও সুন্দর আচরন*
* *আলামতে কিয়ামত*
* *নুরানি কুরআন শিক্ষা ও ওযিফা*
* *দি গাইড*
* *মুজাদ্দেদে জামান হযরত আবুবকর সিদ্দিকী আল কোরাইশী (রহ) এর জীবনী*
* *শাইখুল ইসলাম হযরত আব্দুল হাই সিদ্দিকী আল কোরাইশী (রহ) এর জীবনী*
* *নুরানী কোরআন শিক্ষা ও ওজিফা*
* *সংবাদ পত্রের পাতায় হযরত আব্দুল কাহহার সিদ্দিকী আল কোরাইশী (রহ)*
* *প্রাথমিক চিকিৎসা গাইড*
* *অল্প পুঁজি বেশি রুজি*
* *মরা মানুষের কান্না*
* *এই তো সেই ওলি*
* *মুসলমানি বিবাহ*
* *তালিমুন নিসা*
* *জাহান্নামের আগুনে ত্রিশ সেকেন্ড*
* *মাওলানা রুহুল আমিন (রহ) এর জীবন ও কর্ম*
* *ফুরফুরা দরবার: জ্ঞানীর দরবার, বিজ্ঞানীর দরবার*



## মৃত্যু

দীর্ঘ ২৯ বছরব্যাপী ইসলাম প্রচারের পর ২০০৬ সালের ডিসেম্বর মাসে ঢাকার দারুস সালামে নিজ বাসভবনে ইন্তেকাল করেন। মৃত্যুর পূর্বে ২০০৫ সালে দারুস সালামে অনুষ্ঠিত জাতীয় মুবাল্লেগ সম্মেলনে উনার জ্যেষ্ঠ সাহেবজাদা শায়খ আবুবকর আবদুল হাই মিশকাত সিদ্দিকীকে গদ্দীনসীন পীর মনোনীত করে যান।

## তথ্যসূত্র

## টীকা

বিষয়শ্রেণী:ফুরফুরা দরবার শরীফের পীর
বিষয়শ্রেণী:১৯৪০-এ জন্ম
বিষয়শ্রেণী:২০০৬-এ মৃত্যু
বিষয়শ্রেণী:ভারতের ইসলামি চিন্তাবিদ
বিষয়শ্রেণী:ভারতের ধর্মীয় পণ্ডিত
বিষয়শ্রেণী:সুন্নি মুসলিম পণ্ডিত